ISIGIDIMI SAMAXOSA, DECEMBER 1, 1881. 3

Ngo Nov., 5, ngumhla ekutiwa ngowoku kumbuza i Guy Fawkes. Kute e Graaff Reinet xa bekudlalwa wafika u Stoffel i kostauli eli mnyama, wabamba intwana yomlungu, wayi beta eyabi dlala ngentwana apa ezi dubulayo, zaba ntwana. Aku bonanga ngani:—likuyekile konke ebeli kwenza ibandla, laputuma ku Stofile, okwa likumsha e Ofisini yase Graaff Reinet, lamtantamisa esi bakabakeni lamsa e tolongweni lafunga ukuba kuko owamkulula lomfumana. Imantyi imdle i £1, u Stofile, ngoku beta lo mlungwana. Kazi kube njanina kuye ukungena kule ndawo abe mana ejulela kuyo abanye.

Kwe lanamhla ipepa kofunyanwa incwadi ka “Votanumlungu,” eteta ngo *Ntsundu e Parlamente.* Kulo ncwadi lombali kubonakala ukuba uzama ukukanyeza inteto yetu, ati sayenza ngalandawo, sati siyifumene kwi *Eastern Star,* eti kuvakala ukuba u Mr. Wauchope uza kungeniswa e Parlamente yimpi entsundu yase Uitenhage. Woti 11 “Votanumlungu” akuzi sula intsimbi akangela ngazo xa afundayo, afumane ukuba. ngenxa yenteto yetu besingamelwe kukude sikululelwe ibatyi, xa sibetwayo, kuba into esayitetayo ngokwetu kweloxa yabe iyeyo kuncoma ukukanya asebe nako abantu base Tinara xa ugaba sebe nokubona ukuba ilungelo yabo inokubavumela ukuba batyumbe nokuba ngubani, bamngenise e Parlamente. Siya vumelana kanye no “Votanumlungu.” Into kodwa esiyo yikayo yeyokuba zinteto ezinje ngale yake ezibanga ukuba abantu balale. Tina sikolwa kwinteto ezibeta abantu bavuke; ityala liwa pezu ko “Votanumlungu” aba, kuba noko sebe nokukanya nje abazami kubonisa abantu. Umbulelo wombaleli wetu ngemizamo ye *Sigidimi* siwamkela ngeratshana elitile.

Pakati kwaba ntsundu abafundileyo kuko into eninzi ezitanda yodwa, eti ukuba iyadla iya sela, ingabi sakatala lundunkunku lwaba mnyama abatshabalala zinto ezininzi. Ihambiso yaba bantu, ayifumanela igama elifanelekileyo ama Ngesi: ati, ihambiso yabo inje ngeyabo bati, “*You let us alone and we’ll let you alone.* Wonke onobu copo obucingayo entloko wobetwa lusizi ngenxa yoku. Metsho! Metsho! madodana afundileyo niya yivana lento itetwa lipepa lase Middelburg, *Middelburg Gazette?* Liti, kulo dolopu “seku licebetshu ukufumana umntu onge nxila. Isongo se *brandy,* nge minyakana embalwa edlulileyo, besiviwa ngama Lawu kakulu. Ngoku sifunyenwe ngama Xosa, nama Mfengu, na Besutu. Isigwebo sokuba atshabalale omnyama esihambisekayo ngoku pakati kwa ma India e North America, sipatelele ngoku e South Africa. “Amanz’ umlilo” amagwangqa kubonakala ukuba ayaku kufeza oko izifo, izibulawo, nendlala zinga kufezanga—uku buba komntu omnyama Ukuza kweli shwangusha, kunga ngati kuya ziziliza kanti kunyanisekile ukuba kuyeza.” Au! Yemka ingcambu ka Xosa, neyo Mbo, neyo Msutu, bubuti bom Lungu!!!

Ngomnye umhla saka sabalisa ngolovane olwapants’ ukwenzakalisa abantu. Into esayi fundayo kwelo bali yeyokuba, oku kuxomekelela, kuguqulwa, kulahlwa kwama gama, akulungile, kulihlazo kwabo bakwenzayo—ukuba into elihlazo basayazi. Lento asikukupela kwesikalazo esinga tetwayo ngama gama abatile babamnyama. Kuko into edanisayo, xa singa funi kuyibiza ngegama elinzima ngapezulu. Lonto yile yokuba umntu ali cekece igama loyis’ emkulu lokuvela kwake, ze atande ebizwe ngelase Mlungwini. Masiti, nanku u George, umzukulwana ka Mtlokotli ngokwa bantsundu, owanikwa igama lokuba ngu John ngama Ngesi; woyika ukuti ungu George Mtlokotli, usuke ati kuma Ngesi nakubo bonke ungu George John. Yinto eninzi yabo benza lonto. Kuti ngati ayi lunganga, ifike umntu omnyama imenze umntu ongati li *basitile,* mhlaimbi umntwana weqetsu. Masiyeke apo, hleze sinyatele amazwane oninzi; into leyo noko ngebe yikangela abantu bakowetu bayiyeke. Liratshi elikulu ukuba umntu abambelele eluhlangeni lwakowabo, angabi nantloni ngalo. “Nokuba igama lombali wezi “Mpawana” bese lingu Gxitolwana Mjakuja Msingomba, napakade ukuba azenze u R. T. Joseph kuba ebaleka eli lokuqala.

Umsebenzi wabafundisi e Nyassa uyaqala ukuhloba. Ngo 27 ka March odluleyo u Dr. Laws wabaptiza u Albert Namalambe. Waba ngumhla omkulu lowo e Livingstonia. Ezinye ibaptizo emva kolu zezo sazibika kwi *Sigidimi.—*Izibalo ezi Ngcwele ziya guqulelwa kwinteto yabantu belozwe sibala nje ezo cebano olutsha ziya shicilelwa apa e Lovedale, ziguqulwe ngu Dr. Laws. E Ngilane intliziyo ziya vuta ngalo msebenzi mkulu woku zikanyeza kwama kolwa. Ipetshana ekutiwa yi *Africa,* elaqalwa ngulowo ongasoze alityalwe u Major Malan lenjenje ukubala ngenyanga u October, nakuba kwe zinye indawo kofunyanwa ukuba lise nkungwmi. “U Rev. Dr. “Hammington, umfundisi okwa ligqira, no Mrs. Hammington, “sebekwele emkombeni osinga e Quilamane. U Rev. M. Zimba, [Rev. P. J. Mzimba] umfundisi wentlanganiso enkulu “ entsundu yase Lovedale, enamakulu abantu uzinikele ukuba “ aye e Nyassa ; umongameli weshishini loku kanda e Lovedale u Mr. Blane [Mr. John Mbane,] uza kulandela kamsinya “ ipile inkosikazi yake; kusuke aba vangeli ababini e Lovedale besinga kwa kwelozwe.” Tina balapa, siyazi ukuba zinyaniseke kangakananina ezindaba zinge Lovedale. Kodwa zonke ezizinto zibonisa umoya okoyo pesheya ngaba sebunyameni pakati kwe Africa.

Ngo 9 September lo udlulileyo, kwafika apa e-Lovedale u James Sivewright Esq. *General Manager of Telegraphs, oko* kukuti Umongameli wemicimbi yo cingo apa e South Africa. Ute akufika apa wane ngxoxo no Rev. Dr. Stewart, ngokuti makamfunele udodana lufike kwi 16, ukuba lunokufumaneka, ukuba luze kwenziwa abahambisi bencwadi zo cingo kula madolopu—East London abe mabini (2), e King William’s Town abe mane (4), e Port Elizabeth abe matandatu (6). Intlaulo yoba ziponti ezine nge nyanga, nengubo ezinje ngozibatyi, ne bulukwe, nomqwazi nezi hlangu, ne ntsekelezane, ne mekentoshe. Xa bahambayo, ngo tyelelo, indleko zabo zohlaulwa. Ezi zi gidimi zo cingo zifunwa zingenele iminyaka emibini, ekoti yakupela, zisahleli emsebenzini, zifumane £5, kunye nezi zinto. Abase Monti bafunwa kwangoku. Ezi nyaniso zibekiwe pambi kododana lwako wetu olu lapa futi-futi, namnye oke wavuma. Kude entlanganisweni eyabiko ngo 22, Nov., kwenziwa intwaki ku nqulwa umlisela, ukuba wamkele eli cam; awak’ utsho. Wobona umzi wakowetu amatasamqa alahlwa ludodana. Lento iba danisile abafundisi, kuba besiti u Rulumente ube qala ukuwavula amatuba apezulu kumntu ontsundu, nanku ke yena ewakaba—enje ngehashe eli tyebileyo. Siyatemba umzi wako wetu woyilwa lento. Litamsanqa eli ngehli futi eli: malumke ke amadodana. O, santyuntya. Make sime apa.

Into eke ya vusa ingxoxo kule nyanga u November kuma pepa ama Ngesi, yeyokuba ama doda e Government “epambene,” kutsho intshaba ze Government njalo. Ipepa eli bone eli qinga lokwahlula ama doda alaulayo yi *Cape Times* yase Cape Town. Isigqibo sayo ifikelela kuso ngolu hlobo. Kuko intlanganiso ezimbini zama Bulu, ati wona zezo kwalusa imicimbi yawo kwindawo ezinje ngozi Parlamente. Enye—nendala—yi *Afrikander Bond,* enye ati ukuyi biza kwawo yi *Boerenbeschermingsvereeniging.* Eyo kuqala izamela ukuqweba uhlanga olutsha kuma Bulu nakuma Ngesi, ekotiwa lolwase South Africa, ze igama lalo libe zi Afrikanders; eye sibini yeyokuvusa ifama zama Bulu ukuba zibone ama lungelo azo abekiselele ekunyuleni amalungu e Parlamente nezinto ezinjalo. Eyo kuqala kwakona yaqalwa e Free State; eyesi bini iqale kwi ziqingata ze Koloni ezinga pakati, yabe iciko layo elikulu ingu Hon. J. H. Hofmeyr okwa lilungu le Government. U Hon. J. X. Merriman ufumene ituba lokuyi gweba eyokuqala e Graaff-Reinet. Liti ke ipepa lase Cape Town, elibutshaba kwi Government le intsha, lama bandla oma bini anto nye; xa u Mr. Hofmeyr atetelela elinye, utetelela omabini; xa u Mr. Merriman agxeka elinye, ugxeka oma bini lisuka ke eli pepa liti aba lauli bahlukene; makunyulwe enye i Govern­ment. Kwaba mnyama lento siyazi kotiwa ayinto yanto, siyi balisa kuba iyinto ebange ingxolo enkulu pakati kwaba zalwana betu aba gwangqa, inyaniso tina yeyokuba yonke lento itetwa yi *Cape Times* kuku bibidla. I Government ka Mr. Scanlen ayikahlukani, akuka biko ngxoxo inkulu inokubanga ukuba ku guqulwe aba lauli. Ningotuki ke mawetu; sonazisa ngento ezihlayo.

Akuko bantu noko ke betu bane pike—bakuhamba kufana nento apa imehlo aminxeba ingu nonkala—njengaba bantu babinqa ilokwe abamnyama. Akukanye kusitiwa mabangaqeli ukuhamba ubala bodwa, kuko nezi hange, kube ngati kuya hlatyelwa. Abangase Fort Beaufort baya wazi ama benubentsu ka *Pembeshiya.* U *Dume* isigebenga esitsha, abalisa ngaso u Mr. Kivit Swaartbooy wase Gxulu, ngati ugqitile naku Pembeshiya. Ukuba oti afunde amankazana, la abaliselwa Jama bali, koba kwanele. “Kuko umfana,” usibalela ngolu hlobo u Mr. Kivit Swaartbooy, “kutiwa ngu Dume’ Edebe ute, ngamhla utile wahlangana nantombazana itile pakati ko Qoboqobo no Mtwaku, endleleni yenqwelo walinga ukuti uyayi dlwengula, koko wahlangana nembambalala yentombazana, waqala kusasa kwada kwase mini, kwada kwafika abalamli abalamla; wabaleka umnene wati gxwa emlanjeni wanyubela ngomlambo, wati esabaleka njalo wahlangana nentombi ye Jamane, wati molo ntombi waposeleka. Yeka ke! kwa lityikityiki apo kaloku wayimosa, ngangokuba siteta nje kaloku intombi leyo ise gqireni e Qonce, ayibanga namandla nje ngeyokuqala, yati yabaleka yawuhlaba ekaya, esi Jamaneni, bati be badula ukufuna emlanjeni, wati radu waba kulomlambo kutiwa li Tshoxa ngakwa Qoboqobo. Nqwakanqwa nenye intokazi apo, isinga e Rabula, kwa enye intombi, wahamba encokola nayo ingazelelento, wayivukela umnene wayijika endleleni. Zwaba kwelimnyama ihlati, lanquma inqata kwintombazana ayibanga senza migudu leyo intombazana, isuke yavuma intando yake, iqondile nayo ukuba kukufa kodwa namhlanje. Umfo omkulu ubuze wati, uyakuxela? Ite yona hayi, ite ibeka yona kowayo waye yona ebuya, esiza kwakwa Qoboqobo. Kute kuba bekufunwa kakade, kanti uzisa entanjeni. Ute ematyaleni, ndinetyala Mantyi, ngentombi ye Jamane, kodwa andinatyala Mantyi ngale ntombi yomntu omnyama yayisiya e Rabula, ngokuba besivumene. Nentombi ite unyanisile, ngokoyika ndiqondile ukuba ndiya kufa. Wagcinwa etolongweni ihalafu ye veki wabaleka e poliseni; usemahlatini kaloku siteta nje. Lumkani! mankazana ukuhamba nodwa, zininzi izivukavuka ezinje. Bekusand’ukusinde inkazana apa ibihamba ngoratyazo, yahlangana nabafana ababomvu bebatatu. yasinda ngokusuka ati omnye wabo, bafondini lityala eli.—Ndim Kivit Swaart­booy.—Egxulu, Oct. II, 1881.”